Imtella' Novembru 2, 2021 Rapport: Liam Carter Il-pandemija qed isservi bħala eżempju għall-komunità internazzjonali biex id-dinja tkun aktar preparata b'riżorsi meħtieġa f'każ li terġa' tgħaddi minn burraxka simili. Dan il-ħsieb kien fost dak li tqajjem dalgħodu waqt summit virtwali organizzat b'mod konġunt mill-Uffiċċju tal-Awditur Ġenerali u l-Qorti Ewropea tal-Awditur. Il-Membru Malti fil-Qorti Ewropea tal-Awdituri, Leo Brincat, stqarr li l-pandemija kixfet nuqqassijiet fil-pajjiżi tal-Unjoni Ewropea, fosthom fid-domanda u l-provvista tar-riżorsi u l-għodod meħtieġa fil-ġlieda kontra l-virus li pparalizza d-dinja. Is-Sur Brincat qal li l-pandemija wasslet għal numru ta' inugwaljanzi ġodda, fost l-oħrajn b'żidiet fil-prezzijiet tal-enerġija u l-merkanzija. F'kummenti ma' dan l-istazzjon, is-Sur Brincat stqarr li l-pajjiżi għandhom iħejju pjani ta' kontinġenza bis-sehem ta' kulħadd, f'każ li d-dinja terġa' taffaċċja pandemija oħra fil-futur. Qal li dan huwa kunċett li hemm qbil unanimu mill-entitajiet tal-awditjar fl-Ewropa, l-Amerika u saħansitra l-Golf Għarbi. "Ejjew naħsbu min issa fil-pandemiji l-ġodda mhux biex noqgħodu newdhnu jew f'ħafna negattività, iżda ħalli jekk jerġgħu jitfaċċaw dawn il-pandemiji noħorġu aktar reżiljenti milli konna llum. Semma wkoll il-pjan ta' rkupru u reżiljenza li jifforma parti integrali, li fi kliemu dawn il-fondi mhux biss għandhom iservu f'mument ta' emerġenza, iżda wkoll għal riformi strutturali fl-istati membri, fosthom fl-oqsma tad-diġitalizzazzjoni u l-ekonomija l-ħadra. Fl-indirizz tiegħu, l-Awditur Ġenerali Charles Deguara tkellem dwar l-importanza li l-uffiċċju jindirizza sfidi ġodda, fosthom kwistjonijiet internazzjonali fit-tibdil fil-klima u l-ħolqien ta' entitajiet ġodda li joperaw f'ambjent kumpless. Maċ-ċentru tal-aħbarijie, huwa stqarr li x-xogħol inbidel sew fl-aħħar snin. "Ix-xogħol sar iżjed kumplikat, sistemi ta' entitajiet li jaħdmu b'mod iktar kumpless, procurement iktar differenti, kunċett ta' public private partenship, iktar milli żdied jew naqas jiena ngħid sar aktar kumplikat," fisser l-Awditur Ġenerali. Is-Sur Deguara saħaq li l-uffiċċju jidentifika sfidi ġodda għaliex huwa obbligat li jagħti rendikont lill-ogħla istutizzjonijiet tal-pajjiż u l-poplu kollu.